田家嘆
作者：陳造
朝代：宋

paragraphs: 五月之初四月尾，菖蒲葉長楝花紫。
淮鄉農事不勝忙，日落在田見星起。
前之不雨甫再旬，秧疇已復生龜紋。
近者連朝雨如注，麥隴橫雲欲殷腐。
如今麥枯秧失時，舉手仰天禱其私。
秧惡久晴雨害麥，兼收并得寧庶幾。
餠托登盤米藏庾，儂家歲寒無重糈。
豈知送日戴朝星，凡幾憂晴幾憂雨。
吾儕一飽信關天，下筯敢忘田家苦。